Tsaypita wara junag ishcay discïpuluncunawan caycarmi Juan Bautista ricargan Jesús pasaycagta.
Payta ricarmi Juan Bautista caynog nergan:
“¡Ricapäcuy!
¡Salvamagnintsi Cristo pasaycan!”
Tsaynog niptinmi Jesuspa guepanpa tsay ishcay discïpulucuna aywapäcorgan.
Ticraycamushganchömi Jesús ricargan guepanpa paycuna aywaycagta.
Tsaymi taporgan:
“¿Maypatag aywarcaycanqui?”
Niptinmi nipäcorgan:
“Gam cagmanmi aywaycämorgä,
rabí.
¿Maychötag posädaraycanqui?”
(Rabí ninanga yachatsicog ninanmi.)
Tsaymi Jesús:
“Acu,
posädacushgä wayita reguitsishayqui” nergan.
Tsaymi reguitsergan maycho posädarashgantapis.
Tardina captinnami Jesuswan quëdacorgan posädacushgan cagcho.
Tsay ishcay discïpuluncuna jucag cargan Simón Pedrupa wauguin Andresmi.
Tsauraga jinan hörami Andrés aywargan wauguin Simón cagman.
Chayaycurmi wilargan caynog nir:
“¡Tincupäcushcä Tayta Dios cachamushgan Cristuwanmi!”
Nircurnami Jesús cagman pushargan.
Chayaycuptinnami Simonta ricaycur Jesús caynog nergan:
“Jonaspa tsurin Simón,
cananpitaga Pedrunami jutiqui canga.”
Tsaypita wara junag Galilea provinciapa Jesús aywananpagna caycarmi tincorgan Felipiwan.
Tsaymi payta nergan:
“Discïpulö canayquipag nogawan aywashun.”
Felipega cargan Betsaida marcapitami.
Andreswan Pedrupis tsay marcalapitami cargan.
Discïpulun cananpag Jesús niptinmi Felipe aywargan Natanaelta caynog wilananpag:
“¡Tayta Dios cachamushgan Cristuwanmi tincupäcushcä!
¡Payga Josëpa tsurin Nazaret marcapita Jesusmi!
¿Yarpanquicu Moisés y waquin profëtacuna pay shamur salvamänantsipag escribishganta?
¡Paywanmi tincupäcushcä!”
Niptinmi Natanael nergan:
“¿Imanogpatag Nazaret marcapita Tayta Dios cachamushgan Cristo canman?”
Tsaynog niptinmi Felipe nergan:
“Acu aywashun ricanayquipag.”
Tsaymi Natanael aywaycämogta ricar runacunata Jesús nergan:
“Tagay aywaycämog runaga ali runami.
Payga rasun caglata imatapis parlan.”
Tsay nishganta mayashpanmi Natanael taporgan:
“¿Imanogpatag musyanqui ali runa cashgäta?”
Tsauraga Jesús nergan:
“Manami ali runa cashgalayquitatsu musyä,
sinöga maycho cashgayquitapis musyämi.
Tsaymi Felipe manarag gayashuptiquipis nogaga ricashcä hïgus yöra chaquincho jamaraycashgayquita.”
Tsaynog niptinmi Natanael nergan:
“¡Tayta Diospa tsurinmi gam caycanqui,
tayta!
¡Tsaynogpis Israel runacunapa mandagnin reymi caycanqui!”
Tsaynog niptinmi Jesús nergan:
“¿Hïgus yöra chaquincho jamaraycashgayquita ricashgäta nishgaläpitacu tsaynog nimanqui?
Cananpitaga milagrucunata rurashgätapis ricanquipagmi.”
Tsauraga tsaycho caycag runacunata Jesús caynog nergan:
“Angilcuna ciëlupita uraycämogta y witsaycagta sueñuynincho ricarmi Jacob tantyargan Tayta Dios yanapaycashganta.
Tsayta ricar Jacob tantyashgannogmi gamcunapis tantyanquipag Tayta Dios nogata yanapaycämashganta.”